Návrh NARIADENIE RADY, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku /* COM/2013/0718 final - 2013/0341 (NLE) */





DÔVODOVÁ SPRÁVA 1. KONTEXT NÁVRHU Účelom pripojeného návrhu nariadenia je pozastaviť uplatňovanie autonómnych ciel Spoločného colného sadzobníka vzťahujúcich sa na palivo pre tryskové motory, ktoré je v súčasnosti zatriedené pod číselným znakom KN 2710 19 21. Dvojstranné dohody o leteckej doprave s tretími krajinami v súčasnosti zvyčajne obsahujú ustanovenia týkajúce sa oslobodenia paliva pre tryskové motory od cla. Je však potrebné zabezpečiť v tejto súvislosti na európskej úrovni jasnosť a jednotnosť, ktorá prevádzkovateľom poskytne právnu istotu a zabráni akémukoľvek narušeniu hospodárskej súťaže, ktoré by mohlo vyplynúť z odlišných prístupov a pravidiel. Prevažná väčšina dovozov paliva pre tryskové motory do Európskej únie (EÚ) pochádza z krajín, ktoré využívajú výhody všeobecného systému preferencií (VSP), a je preto oslobodená od cla. To má veľký význam pre letecký priemysel EÚ. Po revízii VSP v súvislosti s preferenciami, ktoré sa budú uplatňovať od 1. januára 2014, veľkí vyvážajúci výrobcovia paliva pre tryskové motory, ako sú krajiny Rady pre spoluprácu v Perzskom zálive (GCC), prestanú využívať tento preferenčný prístup na trh EÚ, zatiaľ čo iní (napr. India) prinajmenšom v období od 1. januára 2014 do 31. decembra 2016 nebudú využívať výhody VSP v prípade niektorých kategórií výrobkov vrátane paliva. Uloženie ciel na palivo pre tryskové motory od týchto dodávateľov by pravdepodobne výrazne ovplyvnilo cenu tohto paliva na trhu EÚ, keďže neexistuje diverzifikácia zdrojov paliva pre tryskové motory pre trh EÚ. Rafinérie v EÚ by okrem toho nemohli v krátkom čase výrazne zvýšiť výrobu leteckého paliva, keďže je to spojené s výrobou iných derivátov, napríklad benzínu, pre ktoré by bolo potrebné preskúmať nové vývozné možnosti. Letecký aj ropný priemysel EÚ preto potrebujú určitý čas, aby sa vyrovnali s dôsledkami vyradenia týchto dodávateľských krajín zo systému VSP. Vzhľadom na možné budúce zmeny situácie na trhu by sa pozastavenie preferencií malo prehodnotiť na základe posúdenia primeranosti v priebehu piatich rokov. Vzhľadom na uvedené súvislosti sa navrhuje, aby sa nariadenie Rady (EHS) č. 2658/87 zodpovedajúcim spôsobom zmenilo. Návrh na predĺženie súčasného stavu je v súlade s politikou Únie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Uskutočnili sa konzultácie so Skupinou pre otázky colného hospodárstva, v ktorej sú zastúpené príslušné orgány všetkých členských štátov. Neboli uvedené žiadne potenciálne závažné riziká s nezvratnými následkami. Tomuto návrhu bude predchádzať proces konzultácií medzi útvarmi a uverejní sa po prijatí v Rade. 3. PRÁVNE PRVKY NÁVRHU Právnym základom tohto návrhu nariadenia je článok 31 Zmluvy o fungovaní Európskej únie (ďalej len „ZFEÚ“). Na základe článku 31 ZFEÚ všeobecné colné sadzby stanovuje Rada kvalifikovanou väčšinou na základe návrhu Komisie. Návrh je v súlade so zásadou proporcionality vzhľadom na to, že tak, ako to predvída zmluva, podporuje obchod medzi členskými štátmi a tretími krajinami a vyvažuje obchodné záujmy hospodárskych subjektov (poskytovateľov služieb v Únii, používateľov a spotrebiteľov) bez toho, aby sa menil zoznam záväzkov EÚ v rámci WTO. Zásada subsidiarity sa neuplatňuje, pretože návrh patrí do výlučnej právomoci Únie. 4. VPLYV NA ROZPOČET V porovnaní so súčasnou situáciou nedochádza k strate príjmov z tradičných vlastných zdrojov. Vzhľadom na zmeny statusu VSP v prípade určitých tretích krajín je však možné, že od 1. januára 2014 sa nezrealizujú dodatočné príjmy. S ohľadom na dvojstranné dohody o leteckej doprave, ktoré sa v súčasnosti uplatňujú a v ktorých sa stanovuje oslobodenie od cla vzťahujúce sa na letecké palivo, sa možná strata dodatočných príjmov v rámci tradičných vlastných zdrojov, ku ktorej môže dôjsť od 1. januára 2014, považuje za zanedbateľnú. 2013/0341 (NLE) Návrh NARIADENIE RADY, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 31, so zreteľom na návrh Európskej komisie, keďže: (1) Trh Európskej únie (EÚ) s palivom pre tryskové motory je do značnej miery závislý od dovozu tohto paliva z tretích krajín. (2) Aj keď dvojstranné dohody o leteckej doprave medzi členskými štátmi a tretími krajinami zvyčajne zahŕňajú ustanovenia o oslobodení od cla vzťahujúce sa na palivo pre tryskové motory, je potrebné stanoviť spoločné pravidlá tohto oslobodenia od cla s cieľom zabezpečiť v tejto súvislosti jasnosť a jednotnosť, poskytnúť prevádzkovateľom právnu istotu a zabrániť akémukoľvek narušeniu hospodárskej súťaže, ktoré by mohlo vyplynúť z odlišných postupov a pravidiel. (3) V súčasnosti značná časť dovozov paliva pre tryskové motory do Únie pochádza z krajín, ktoré využívajú výhody systému všeobecných colných preferencií alebo majú preferenčný prístup na trh Únie, a preto je tento dovoz oslobodený od cla. (4) Od 1. januára 2014, kedy sa v súlade s nariadením (EÚ) č. 978/2012[1] začnú uplatňovať colné preferencie, však viaceré krajiny, ktoré sú významnými vývozcami paliva pre tryskové motory, prestanú využívať výhody tohto preferenčného prístupu na trh Únie a niektoré iné vyvážajúce krajiny nebudú využívať výhody tohto preferenčného prístupu v prípade určitých kategórií výrobkov vrátane paliva[2]. (5) Uloženie cla na palivo pre tryskové motory od týchto dodávateľov by pravdepodobne spôsobilo zvýšenie cien tohto paliva na trhu Únie vzhľadom na to, že pre rafinérie v Únii nie je ekonomicky udržateľné výrazne zvýšiť výrobu leteckého paliva. (6) Vzhľadom na možné budúce zmeny situácie na trhu paliva pre tryskové motory by sa toto opatrenie malo prehodnotiť na základe posúdenia primeranosti v priebehu piatich rokov. (7) Vzhľadom na uvedené skutočnosti je vhodné pozastaviť všeobecnú colnú sadzbu na palivo pre tryskové motory. Toto pozastavenie by sa malo vzťahovať na všetky výrobky patriace pod číselný znak KN 2710 19 21. (8) Príloha I k nariadeniu (EHS) č. 2658/87[3] by sa preto mala zodpovedajúcim spôsobom zmeniť, PRIJALA TOTO NARIADENIE: Článok 1 V prílohe I k nariadeniu (EHS) č. 2658/87 sa text vzťahujúci sa na číselný znak KN 2710 19 21 v stĺpci 3 tabuľky v druhej časti triede V kapitole 27 nahrádza takto: „4,7 (*) _________________ (*) Všeobecná colná sadzba: bez cla.“ Článok 2 Toto nariadenie nadobúda účinnosť 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda LEGISLATÍVNY FINANČNÝ VÝKAZ NÁZOV NÁVRHU: Návrh nariadenia Rady, ktorým sa mení príloha I k nariadeniu (EHS) č. 2658/87 o colnej a štatistickej nomenklatúre a o Spoločnom colnom sadzobníku ROZPOČTOVÉ RIADKY: Kapitola a článok: kapitola 12, článok 120. Suma zahrnutá do rozpočtu na rok 2014: 18 086 400 000 € (NR 2014) FINANČNÝ VPLYV: ¨ Návrh nemá finančný vplyv X Návrh nemá finančný vplyv na výdavky, ale môže mať potenciálny finančný vplyv, aj keď len v zanedbateľnej miere, z týchto dôvodov: Celková hodnota dovozu v rámci číselného znaku KN 2710 19 21 predstavovala v roku 2012 12,2 miliardy EUR[4]. Zmluvná colná sadzba pre tento číselný znak KN je 4,7 %. Prevažná väčšina tohto dovozu (viac než 97 %) bola oslobodená od cla v dôsledku vykonávania dohôd o voľnom obchode a všeobecného systému colných preferencií (VSP). Od 1. januára 2014 viaceré významné vyvážajúce krajiny (na ktoré pripadá 82 % dovozu) už nebudú využívať výhody systému VSP. To by v konečnom dôsledku mohlo predstavovať potenciálny príjem vo výške približne 470 miliónov EUR v rámci tradičných vlastných zdrojov. V súčasnosti však existuje viac než 1 500 dohôd o leteckej doprave medzi EÚ alebo členskými štátmi a tretími krajinami, pričom členské štáty vydali vnútroštátne ustanovenia týkajúce sa zásobovania lietadiel. S ohľadom na tento rad opatrení členských štátov, v ktorých sa stanovuje oslobodenie od cla vzťahujúce sa na letecké palivo, sa možná strata dodatočných príjmov v rámci tradičných vlastných zdrojov, ku ktorej môže dôjsť od 1. januára 2014, považuje za zanedbateľnú. [1] Nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (Ú. v. EÚ L 303, 31.10.2012, s. 1). [2] Vykonávacie nariadenie Komisie (EÚ) č. 1213/2012 zo 17. decembra 2012, ktorým sa pozastavujú colné preferencie pre určité zvýhodnené krajiny podľa VSP v súvislosti s určitými triedami VSP v súlade s nariadením Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií (Ú. v. EÚ L 348, 18.12.2012, s. 11). [3] Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1). [4] Zdroj Eurostat – štatistický postup: bežný